UDHËZIM
Nr. 18, datë 8.7.2022

PËR DISA NDRYSHIME NË UDHËZIMIN NR. 21, DATË 15.10.2021, “PËR PROCEDURAT DHE KRITERET PËR NJOHJEN DHE NJËSIMIN NË REPUBLIKËN E SHQIPËRISË, TË DIPLOMAVE, CERTIFIKATAVE, GRADAVE SHKENCORE DHE TITUJVE AKADEMIKË, TË LËSHUARA NGA INSTITUCIONE TË HUAJA TË ARSIMIT TË LARTË DHE INSTITUCIONE TË TJERA TË AUTORIZUARA”

Në mbështetje të nenit 102 të Kushtetutës dhe të pikës 6, të nenit 92, të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”, 

UDHËZOJ:

1. Në udhëzimin nr. 21, datë 15.10.2021, “Për procedurat dhe kriteret për njohjen dhe njësimin në Republikën e Shqipërisë, të diplomave, certifikatave, gradave shkencore dhe titujve akademikë, të lëshuara nga institucione të huaja të arsimit të lartë dhe institucione të tjera të autorizuara”, bëhen ndryshimet e mëposhtme:
a) Pika 2, e kreut II, riformulohet si më poshtë:
“Dokumentacioni shoqërues i kërkuar duhet të depozitohet detyrimisht në formatin elektronik gjatë aplikimit online.”;
b) Nënpika “ii”, e germës “b”, të pikës 3, të kreut II, riformulohet si vijon:
“ii. Suplementin e diplomës dhe/ose listën e notave, të njësuar me origjinalin (noterizuar), si dhe të përkthyer në gjuhën shqipe nga përkthyes të licencuar në Republikën e Shqipërisë.”.
c) Pika 3.1 e kreut II, shfuqizohet. 
d) Nënpika “ii” e germës “b”, të pikës 4, të kreut II, shfuqizohet. 
e) Pika 4.1 e kreut II, shfuqizohet.
f) Nënpika “ii”, e germës “b”, të pikës 5.1, të kreut II, riformulohet si vijon:
“ii. Kopjen e dokumentit që vërteton fitimin e gradës shkencore “Doktor”, e noterizuar dhe shoqëruar me vërtetimin e njohjes së gradës shkencore “Doktor” në Republikën e Shqipërisë, nëse studimet pararendëse janë ndjekur jashtë vendit.”.
i) Pika 5.2 e kreut II, shfuqizohet.
j) Pika 1.2 e kreut III, riformulohet si vijon:
“1.2 Procedura e njohjes dhe njësimit fillon menjëherë pasi QSHA-së i është shfaqur aplikimi në sistemin online, në rastet kur dokumentacioni i ngarkuar në formë elektronike është i plotë, sipas përcaktimeve të këtij udhëzimi. 
SENJOD vetëm në ato raste kur ka dyshime të arsyeshme për autenticitetin e diplomës ose certifikatës se lëshuar kontakton me anë të postës elektronike me institucionin përgjegjës që ka lëshuar diplomën ose certifikatën përkatëse.
Aplikimi nuk konsiderohet i plotë nëse mungon një nga dokumentet e cituara në këtë udhëzim. Informimi për plotësim dokumentacioni bëhet nëpërmjet sistemit online.”.
k) Pika 1.3 e kreut III, riformulohet si vijon:
 “1.3 Për arsye objektive QSHA, gjatë procedurës së njohjes dhe njësimit mund të kërkojë dokumentin/et, të parashikuar në këtë udhëzim, në formë shkresore.
Në rast të mos depozitimit të dokumentit, në formë shkresore, brenda 30 ditëve, QSHA-ja ndërpret shqyrtimin e aplikimit dhe dokumentacioni arkivohet.”.
l) Pika 1.4 e kreut III, riformulohet si vijon:
 “1.4 Në rast të konstatimit të mangësive në dokumentacion, SENJOD i kërkon aplikantit plotësimin e dokumentacionit me anë të sistemit online, brenda 15 ditëve nga momenti i depozitimit të aplikimit. Në rast të mos depozitimit të plotësimeve brenda 30 ditëve, QSHA-ja ndërpret shqyrtimin e aplikimit dhe dokumentacioni arkivohet.”.
m) Pika 5, kreu III të riformulohet si vijon:
“5. Komisioni i Njohjes së Diplomave merr vendimin për njohje dhe njësim të certifikatës/diplomës ose mund të vendosë ta kthejë për plotësime të tjera të nevojshme të dokumentacionit te sekretaria teknike (SENJOD), sipas këtij udhëzimi. Sekretaria teknike (SENJOD) zbardh raportin dhe vendimin e Komisionit të Njohjes së Diplomave, i cili lëshon vërtetimin e njohjes dhe njësimit për çdo aplikant, nëpërmjet sistemit online dhe nënshkrim dhe vulë elektronike, bashkëlidhur këtij udhëzimi dhe pjesë përbërëse e tij. Në rastet kur ky Komision nuk merr vendim për njohjen dhe njësimin e diplomës ose certifikatës, i kthen përgjigje të arsyetuar aplikantit nëpërmjet sistemit online për arsyet dhe mangësitë e aplikimit.”
n) Pika 6.4, kreu III, të riformulohet si vijon:
“6.4. Në përfundim të procedurave të shqyrtimit, kryetari dhe anëtarët e komisionit, nënshkruajnë procesverbalin dhe vendimin përkatës. Vërtetimi lëshohet nëpërmjet sistemit online me nënshkrim dhe vulë elektronike të kryetarit, sipas shtojcës nr. 4, bashkëlidhur këtij udhëzimi dhe pjesë përbërëse e tij.”
o) Pika 7.3, Kreu III, të riformulohet si vijon:
“7.3 Në përfundim të procedurave të shqyrtimit dhe vlerësimit, kryetari dhe anëtarët e komisionit ad hoc nënshkruajnë procesverbalin dhe vendimin përkatës. Nëse është vendosur njohja e titullit akademik, vërtetimi lëshohet nëpërmjet sistemit online me nënshkrim dhe vulë elektronike të kryetarit, sipas shtojcës nr. 5, bashkëlidhur këtij udhëzimi dhe pjesë përbërëse e tij.”
p) Pika 9, kreu III, të riformulohet si vijon: 
“9. Vërtetimi i njohjes dhe i njësimit, për diplomat që i përkasin nivelit 5 deri në 8, të Kornizës Shqiptare të Kualifikimeve ose Kornizës Evropiane të Kualifikimeve, (përveç gradave shkencore “Doktor”) lëshohet i firmosur nga titullari i QSHA-së dhe kryetari i komisionit në dy kopje me nënshkrim dhe vulë elektronike (njëra kopje i bashkëngjitet vendimit përkatës të Komisionit të Njohjes së Diplomave dhe ruhet në dosjen e aplikimit përkatës). 
q) Pika 3 e kreut IV ndryshon si vijon:
“3. Aplikimi për njohjen dhe njësimin e gradës shkencore “Doktor” dhe të titujve akademikë, kryhet sipas procedurës së mëposhtme: 
a) formulari i aplikimit plotësohet në QSHA, sipas shtojcës nr. 1; 
b) aplikanti dorëzon në QSHA dokumentacionin e mëposhtëm:
i. diplomën ose dokumentin zyrtar përkatës të lëshuar nga institucionet përgjegjëse për lëshimin e kualifikimit në vendin e origjinës ekuivalent me diplomën që vërteton përfundimin e studimeve, të njësuar me origjinalin (noterizuar), si dhe të përkthyer në gjuhën shqipe nga përkthyes të licencuar në Republikën e Shqipërisë. 
ii. suplementin e diplomës për gradën shkencore “Doktor” (nëse ka të tillë), dhe/ose listën e notave, të njësuar me origjinalin (noterizuar), si dhe të përkthyer në gjuhën shqipe nga përkthyes të licencuar në Republikën e Shqipërisë.
iii. fotokopjen e kartës së identitetit ose të pasaportës, ose dokumentin e lëshuar nga organet kompetente me anë të te cilit vërtetohet identiteti i tij;
iv. dokumentin e lëshuar nga organet kompetente me anë të të cilit vërtetohet qe personi ka fituar statusin e refugjatit, person i zhvendosur dhe person i ngjashëm me refugjatët.”.
r) Pika 4 e kreut IV, shfuqizohet.
s) Pas pikës 1 të kreut VII, shtohet pika 1/1 si vijon:
 “1/1. Për procedurën, afatet dhe dokumentacionin ndiqen përcaktimet e parashikuar në këtë udhëzim, me përjashtim të rasteve kur përcaktohet ndryshe në marrëveshjet dy ose më shumëpalëshe të nënshkruar ndërmjet ministrisë përgjegjëse për arsimin apo institucionit përgjegjës të autorizuar prej saj dhe një subjekti juridik të huaj, që kanë për objekt njohjen dhe njësimin e diplomave të lëshuara nga institucione të huaja të arsimit të lartë.”
2. Ngarkohet për zbatim të këtij udhëzimi Sekretari i Përgjithshëm, Drejtoria e Përgjithshme e Politikave të Zhvillimit të Arsimit, në Ministrinë e Arsimit dhe Sportit, Qendra e Shërbimeve Arsimore dhe komisionet përkatëse.
Ky udhëzim hyn në fuqi pas botimit në Fletoren Zyrtare.

